OL Lyonnes

:*For herrelaget, se [[Olympique lyonnais]]*

**OL Lyonnes**, tidligere kjent som **Olympique Lyonnais Féminin,** da som regel omtalt som **Lyon** eller **OL**, er en fransk kvinnelig fotballklubb fra Lyon. De har siden 2004 vært tilknyttet Olympique lyonnais som klubbens kvinnesatsing.

De har i en årrekke vært en av verdens beste klubber og vant den franske ligaen 14 sesonger på rad mellom 2007 og 2020, og har vunnet Champions League åtte ganger.

Klubben fikk sitt nåværende navn i 2025. OL refererer til moderklubben Olympique lyonnais, og Lyonnes er en sammensetting av navnet på byen, Lyon, og det franske ordet *lionnes* som betyr løvinner.

## Meritter

#### [[Mesterligaen i fotball for kvinner|Champions League]]
*Mester: 2010/11, 2011/12, 2015/16, 2016/17, 2017/18, 2018/19, 2019/20, 2021/22
**Andreplass: 2009/10, 2012/13, 2023/24

#### [[Femenine Division 1]]
*Mester: 1990/91, 1992/93, 1994/95, 1997/98, 2006/07, 2007/08, 2008/09, 2009/10, 2010/11, 2011/12, 2012/13, 2013/14, 2014/15, 2015/16, 2016/17, 2017/18, 2018/19, 2019/20, 2021/22, 2022/23, 2023/24, 2024/25

#### [[Coupe de France Féminine]] (den franske cupen)
*Mester: 2002/03, 2003/04, 2007/08, 2011/12, 2012/13, 2013/14, 2014/15, 2015/16, 2016/17, 2018/19, 2019/20, 2022/23

## Historikk
### FC Lyon
Kvinnelaget ble opprettet i 1970, det året FIFA anerkjente kvinnefotball, som del av fotballaget FC Lyon (som per 2009 spiller i niende divisjon). Laget bemerket seg ikke i begynnelsen, men i første halvdel av 1990-tallet vant de serien annenhver gang, i 1991, 1993 og 1995. De vant også serien i 1998. Hovedmotstander var FCF Juvisy, som vant årene Lyon ikke vant. Imidlertid tok kvinnelaget til Toulouse FC over hegemoniet, og Lyon ble liggende noe bak. De vant imidlertid cupen både i 2003 og 2004.

### Olympique lyonnais
I 2004 ble laget tatt over av storlaget Olympique lyonnais, og fra relativt tidlig av ble det bestemt å satse på laget. De ble ikke spesielt sterkere i de første to sesongene; tredjeplass i serien og finaletap i cupen ble resultatet begge år, og i 2005/2006 var de hele 25 poeng bak Montpellier. Neste sesong ble markant annerledes. Olympique lyonnais vant serien med bare en uavgjort og ett tap, og med syv poeng ned til nummer to, men igjen ble det tap i cupfinalen; Lyon hentet opp 1-3 i finalen, men tapte deretter i straffesparkkonkurranse. Også i de to følgende sesongene var Olympique lyonnais overlegne; i 2007/2008-sesongen ble det ingen tap, men fire uavgjort, og endelig et cupgull med 3-0 over  Paris SG i finalen,, og i maktdemonstrasjonen i 2008/09-sesongen vant laget etter bare én uavgjort og resten seire, selv om det ble tap i semifinalen av cupen. Lyon vant serien for fjerde sesong på rad i 2009/10, men Juvisy og Paris SG tok innpå, og til slutt skilte bare ett poeng til Juvisy.

Olympique lyonnais har også markert seg i Mesterligaen i fotball for kvinner, hvor laget ble det første franske laget som nådde finalen i turneringen. Laget debuterte i mesterligaen i  2007-08-sesongen med en semifinale, etter å ha slått ut Kolbotn og fjorårsmestrene Arsenal før de tapte på bortemål mot Umeå IK. I den påfølgende sesongen kom også laget til semifinalen, men måtte gi tapt for FCR 2001 Duisburg, som vant Champions League den sesongen. I 2009/10-sesongen vant Lyon åttendedelsfinalen mot Fortuna Hjørring, men laget ble straffet for å ha brukt to ikke-klare spillere, og ble dermed dømt bort fra kvartfinalen, en avgjørelse som senere ble omgjort av idrettens voldgiftsrett. Lyon slo deretter ut de italienske mestrene Torres og Umeå, fire ganger finalist, på veien til finalen i Madrid. Der tapte Lyon i straffesparkkonkurranse mot de tyske mestrene Potsdam.  på 2010-tallet har klubben vært den dominerende klubben sammen med Wolfsburg og Paris Saint-Germain.  Lyon har vunnet turneringen åtte ganger, blant annet fem på rad mellom 2015 og 2020.

## Spillerstall
oppdatert 13. september 2024.

 

## Norske spillere
Fra og med 2008 har Lyon hatt flere norske spillere. Bente Nordby ble den første, da hun ble hentet til klubben i januar 2008. Nordby var egentlig reservekeeper, men spilte mesteparten av sesongen før hun la opp. Ett år etter at Nordby ble hentet, kom Ingvild Stensland til klubben. Etter Toppserien 2009 ble Isabell Herlovsen og Christine Colombo Nilsen hentet til klubben. Fra 2014 har Ada Hegerberg vært toppscorer i flere år og en av klubbens store profiler. Også Andrea Norheim var en periode i klubben.

* Bente Nordby (2008–2009)

* Ingvild Stensland (2009–2011)

* Christine Colombo Nilsen (2009)

* Isabell Herlovsen (2009–2011)

* Ada Hegerberg (2014–)

* Andrea Norheim (2016–2017)
* Ingrid Syrstad Engen (2025–)

## Referanser


## Kilder
* Soccerway om fransk førstedivisjon 
* Lyons hjemmeside (engelsk)